Михаил Лермонтов
Казашка люлчина песен

Превод от руски: Любен Любенов, —

chitanka.info

Ненагледно мое чедо,

нанкай, нани-на!

В твойта люлка кротко гледа

ясната луна.

С приказки ще те люлея,

с песничка една.

А пък ти заспи със нея,

нанкай, нани-на!

Терек сред скалите плиска,

бърза разярен;

по брега пълзи и стиска

ножа зъл чечен.

Но баща ти закален е

в лютата война.

Ти спокойно спи до мене,

нанкай, нани-на!

Сам ще видиш — бранно време

ще настане пак.

Смело в сребърното стреме

ти ще пъхнеш крак.

Ще втъка в седлото бойно

свилени влакна.

Мило чедо, спи спокойно,

нанкай, нани-на!

Ти ще си с душа казашка,

с богатирска гръд.

Ще ми махнеш с длан юнашка,

тръгнеш ли на път.

Цяла нощ ще плача скришно

от горчивина…

Спи, мой ангел, спи безгрижно,

нанкай, нани-на!

Безутешно ще ридая

и ще чакам аз.

Нощем дълго ще гадая,

ще се моля с глас.

Ще те мъчи скръб голяма

в чуждата страна.

Спи, додето си при мама,

нанкай, нани-на!

За из път иконка мога

само да ти дам,

та пред нея ти на бога

да се молиш там.

Спомняй майка си пред боя,

тя ти е една…

Ненагледна рожбо моя,

нанкай, нани-на!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.